LT Europos Sąjungos oficialusis leidinys L 121/30

KOMISIJOS REGLAMENTAS (ES) 2018/686

2018 m. gegužės 4 d.

kuriuo dėl didžiausios leidžiamosios chlorpirifoso, metilchlorpirifoso ir triklopiro liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji chlorpirifoso ir metilchlorpirifoso liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Triklopiro DLK nustatyta to reglamento III priedo A dalyje;

(2) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę dėl nustatytos chlorpirifoso DLK (2). Tarnyba nustatė, kad dėl vynuogėms vynui gaminti nustatytos DLK kyla rizika vartotojams. Todėl šią DLK reikėtų sumažinti. Ji rekomendavo sumažinti svarainiams, šliandroms, abrikosams, saldžiosioms vyšnioms, moliūgams, cukriniams kukurūzams, brokoliniams kopūstams, briuseliniams kopūstams, garbiniuotiesiems kopūstams, ropiniams kopūstams, salotoms ir salotiniams augalams, daržiniams špinatams, ankštinėms daržovėms, smidrams, artišokams, ankštiniams augalams, aguonų sėkloms, saulėgrąžų sėkloms, rapsų sėkloms, garstyčių sėkloms, sėjamosioms judroms, aliejaus gamybai skirtoms alyvuogėms, grikių grūdams, sorų grūdams, kavos pupelėms ir naminiams paukščiams (raumenims, riebalams ir kepenims) nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie migdolams, lazdyno riešutams, karijoms, graikiniams riešutams, obuoliams, kriaušėms, valgomosioms vynuogėms, burokėliams, ridikams, valgomiesiems česnakams, valgomiesiems svogūnėliams, svogūnlaiškiams/žaliesiems svogūnams ir tuščialaiškiams česnakams, pomidorams, paprikoms, baklažanams, pekininiams kopūstams, sultenėms, sėjamosioms salotoms, salotinėms trūkažolėms/endivijoms, sėjamosioms gražgarstėms, pupelėms (su ankštimis), pupelėms (be ankščių), žirniams (su ankštimis), žirniams (be ankščių), smidrams, artišokams, pupoms, žirniams, lubinams/lubinų pupelėms, aguonų sėkloms, saulėgrąžų sėkloms, rapsų sėkloms, sojoms, garstyčių sėkloms, vilnamedžių sėkloms, sėjamosioms judroms, aliejaus gamybai skirtoms alyvuogėms, grikiams ir kitoms javams prilyginamoms kultūroms, tikrosioms soroms, arbatai, prieskoniams (sėkloms, vaisių prieskoniams, šaknims ir šakniastiebiams prieskoniams), kiaulėms (raumenims ir riebalų audiniams), galvijams (raumenims ir riebalų audiniams), avims (raumenims ir riebalų audiniams), ožkoms (raumenims ir riebalų audiniams), naminiams paukščiams (raumenims ir riebalų audiniams) ir pienui (galvijų, avių ir ožkų) nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(3) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Tarnyba pateikė pagrįstą nuomonę dėl nustatytos dabartinės metilchlorpirifoso DLK (3). Grūdų atveju Tarnyba pasiūlė pakeisti liekanų apibrėžtį metilchlorpirifoso ir desmetil-metilchlorpirifoso suma. Ji rekomendavo sumažinti braškėms ir žemuogėms, serbentams (juodiesiems, raudoniesiems ir baltiesiems), kiviams, bulvėms, kukurūzams, rugiams, dvispalviams sorgams, paprastiesiems kviečiams, kiaulėms (kepenims ir inkstams), galvijams (kepenims ir inkstams), avims (kepenims ir inkstams), ožkoms (kepenims ir inkstams) ir naminiams paukščiams (raumenims, riebalams, kepenims ir inkstams) nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie prieskoniams (sėkloms, vaisių prieskoniams, šaknims ir šakniastiebiams prieskoniams), miežiams, avižoms, ryžiams, kiaulėms (mėsai, riebalams, kepenims ir inkstams), galvijams (mėsai, riebalams, kepenims ir inkstams), avims (mėsai, riebalams, kepenims ir inkstams), ožkoms (mėsai, riebalams, kepenims ir inkstams), naminiams paukščiams (mėsai, riebalams, kepenims ir inkstams), pienui (galvijų, avių ir ožkų) ir paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Stebėsenos duomenys rodo, kad liekanų kiekis neapdorotuose ankštiniuose augaluose, aliejinių augalų sėklose ir grūduose viršija Tarnybos nurodytą naują nustatymo ribą, bet neviršija dabartinės nustatymo ribos. Tokių liekanų gali susidaryti dėl kryžminės taršos kultūriniais augalais, teisėtai apdorotais metilchlorpirifosu. Kadangi vertinimas rodo, kad dabartinė nustatymo riba nekelia nepriimtinos rizikos vartotojams arba gyvūnams, šiems kultūriniams augalams laikinai turėtų būti nustatyta dabartinę nustatymo ribą atitinkanti DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per keturis metus po šio reglamento paskelbimo;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės triklopiro DLK (4). Tarnyba rekomendavo sumažinti obuoliams, kriaušėms, abrikosams, persikams, ryžių grūdams, kiaulėms (raumenims, riebalams, kepenims ir inkstams), galvijų inkstams, avių inkstams, ožkų inkstams ir pienui (galvijų, avių ir ožkų) nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie greipfrutams, apelsinams, citrinoms, mandarinams, obuoliams, kriaušėms, abrikosams, persikams ir ryžiams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(5) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(7) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(8) per Pasaulio prekybos organizaciją konsultuotasi dėl naujų DLK verčių su Sąjungos prekybos partneriais ir į jų pastabas atsižvelgta;

(9) todėl Reglamentas (EB) Nr. 396/2005 turėtų būti atitinkamai iš dalies pakeistas;

(10) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, vynuogėms vynui gaminti nustatyta 0,01 mg/kg chlorpirifoso vertė turėtų būti taikoma nuo šio reglamento taikymo dienos;

(11) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Dėl veikliųjų medžiagų metilchlorpirifoso ir triklopiro visuose produktuose ir ant jų, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2018 m. gruodžio 5 d.

Dėl veikliosios medžiagos chlorpirifoso visuose produktuose ir ant jų, išskyrus vynuoges vynui gaminti, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2018 m. gruodžio 5 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2018 m. gruodžio 5 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. gegužės 4 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority; Review of the existing maximum residue levels for chlorpyrifos according to Article 12 of Regulation (EC) No 396/2005. EFSA Journal 2017;15(3):4733.

(3) European Food SAFEty Authority; Review of the existing maximum residue levels for chlorpyrifos-methyl according to Article 12 of Regulation (EC) No 396/2005. EFSA Journal 2017;15(3):4734.

(4) European Food SAFEty Authority; Review of the existing maximum residue levels for triclopyr according to Article 12 of Regulation (EC) No 396/2005. EFSA Journal 2017;15(3):4735.